Paġna Il-COSAC tilqa' l-fatt li l-elezzjonijiet tal-Parlament Ewropew, li saru għat-tmien darba bejn it-22 u l-25 ta' Mejju 2014, kienu suċċess. Minkejja li r-rata ta' votanti fl-elezzjonijiet kienet ogħla mir-rata mistennija u kien hemm "Spitzenkandidaten" biex jindirizzaw kwistjonijiet Ewropej waqt il-kampanja elettorali, il-COSAC tesprimi t-tħassib tagħha dwar ir-rata baxxa ta' votanti f'ċerti Stati Membri u ż-żieda fl-estremiżmu u l-ksenofobija, kif rifless fir-riżultati; għaldaqstant tħeġġeġ lill-gvernijiet rispettivi, lill-partiti politiċi kif ukoll lill-istituzzjonijiet Ewropej, biex jirriflettu dwar is-sehem tagħhom ta' responsabilità għal dawn il-fenomeni u biex jaġixxu fil-pront biex jindirizzawhom. F'dan ir-rigward, il-COSAC tilqa' r-rieda espressa tal-Kapijiet tal-Istati tal-UE li jqiegħdu t-tkabbir u l-ħolqien tal-impjieg fuq nett tal-prijoritajiet tagħhom, kif ukoll isiru sforzi sabiex isir progress ulterjuri fil-qasam tal-libertà, sigurtà u ġustizzja u l-jkunu indirizzati l-isfidi ewlenin tat-tibdil fil-klima u l-effiċjenza u s-sigurtà tal-enerġija. Il-COSAC ittenni l-konvinzjoni tagħha li l-approfondiment tal-UEM, permezz tal-introduzzjoni ta' politiki li jindirizzaw l-ineffiċjenzi li ħarġu fid-deher wara li faqqgħet il-kriżi, hu importantissmu. F'dan il-kuntest, qafas finanzjarju integrat b'unjoni bankarja kompluta, b'mekkaniżmi ta' superviżjoni u ta' riżoluzzjoni u b'garanziji għad-depożitu f'livell Ewropew, flimkien ma' — skont il-ħtieġa — unjoni fiskali u ekonomika ġenwina, hu meqjus bħala l-pass naturali li jmiss lejn il-qafas ta' koordinazzjoni baġitarja li jeżisti diġà. Konsegwentement, il-COSAC tilqa' l-ftehim politiku milħuq waqt il-Presidenza Griega tal-Kunsill dwar il-Mekkaniżmu Uniku ta' Riżoluzzjoni, kif ukoll it-tlestija tal-ftehim dwar il-Fond Uniku għar-Riżoluzzjoni tal-Banek. Dawn il-ftehimiet għandu jkollhom rwol importanti favur il-konklużjoni ta' Unjoni Bankarja, li se tgħin biex tiġi żgurata stabilità finanzjarja, tiġi minimizzata l-ispiża tal-fallimenti tal-banek fuq iċ-ċittadini Ewropej, tirkupra l-fiduċja tas-swieq fis-settur bankarju Ewropew u tippermetti lill-banek jerġgħu jipprovdu l-kreditu lill-ekonomija reali u b'hekk iwittu t-triq għat-tkabbir. Il-COSAC tistieden lill-Kunsill Ewropew jadotta l-Linji Gwida Strateġiċi fil-qasam tal-Ġustizzja u l-Intern fir-rigward tal-ippjanar leġiżlattiv u operazzjonali, u jibni fuq il-progress li diġà sar fil-kuntest tal-Programm ta' Stokkolma; il-COSAC tenfasizza s-sinifikat tal-prinċipju tas-solidarjetà u r-responsabilità fid-denominazzjoni tal-Linji Gwida u tenfasizza l-ħtieġa ta' implimentazzjoni sħiħa u infurzar tal-istrumenti eżistenti fil-qasam tal-libertà, sigurtà u ġustizzja biex titjieb il-kwalità tal-ħajja taċ-ċittadini Ewropej. Il-COSAC hi tal-fehma li għandha tingħata attenzjoni speċjali lill-kwistjoni sensittiva tal-ġestjoni tal-flussi migratorji u l-integrazzjoni ta' immigranti legali fis-soċjetajiet tal-UE bl-għan li jitħeġġu risponsi Ewropej għall-isfidi preżenti u ġejjiena; għal dan il-għan, għandhom jiġu segwiti b'mod konkret tal-proposti mressqa mit-Task Force għall-Mediterran, għax ir-rotot tal-migrazzjoni bil-baħar huma li jintużaw l-aktar ta' sikwit, u fl-istess ħin huma marbuta ma' telf sinifikanti ta' ħajjiet. Il-COSAC tenfasizza l-ħtieġa għal inizjattivi maħsuba biex jiġi implimentat il-prinċipju tas-solidarjetà u l-kondiviżjoni ġusta tar-responsabilità kif stipulat fl-Artikolu 80 tat-TFUE fl-oqsma tar-rikonoxximent reċiproku tad-deċiżjoni nazzjonali dwar l-asil, l-użu komuni tal-postijiet ta' akkoljenza fil-livell tal-UE biex jiġu trattati sitwazzjonijiet potenzjali ta' kriżi u pressjoni partikolari, l-ippjanar ta' kontinġenza u l-ġestjoni tal-kriżijiet. Il-COSAC tenfasizza li l-attivitajiet tal-baħar u marittimi jippreżentaw għajn infinita ta' tkabbir u prosperità għall-Ewropa kollha kemm hi. Għaldaqstant tilqa' l-isforz konġunt tal-Kummissjoni Ewropea, is-Servizz Ewropew għall-Azzjoni Esterna (SEAE), il-Presidenza Griega u l-Istati Membri biex jiżviluppaw strateġija ħolistika u ta' diversi setturi biex jiġi protett u mħares dan il-potenzjal, jiġifieri l-Istrateġija tas-Sigurtà Marittima tal-UE (EUMSS); tinsab konvinta li l-EUMSS għandha tikkonsisti f'aspetti interni u esterni tas-sigurtà marittima, tippromwovi soluzzjonijiet dinjija fl-indirizzar tal-isfidi fil-livell Ewropew u tagħmel użu tajjeb mill-għodda u l-istrutturi kollha eżistenti tal-UE fil-qasam tas-sigurtà marittima, inklużi l-missjonijiet u l-operazzjonijiet tal-PSDK. Il-COSAC tilqa' l-elezzjonijiet Presidenzjali li saru fl-Ukrajna u tinnota b'sodisfazzjon ir-rata għolja ta' votanti tal-poplu tal-Ukrajna u r-rieda soda tal-awtoritajiet lokali li jsegwu proċeduri elettorali ġenwini, li b'mod ġenerali jikkonformaw mal-impenn internazzjonali. Il-COSAC ittenni l-appoġġ qawwi tagħha għall-integrità u s-sovranità territorjali tal-Ukrajna u tikkundanna l-annessjoni illegali tal-Krimea mill-Federazzjoni Russa. Il-COSAC tappoġġja bil-qawwa s-sovranità, l-indipendenza u l-integrità territorjali tal-pajjiżi kollha Ewropej, u temmen li m'hemmx lok għal attivitajiet separatisti u provokazzjonijiet immirati biex jibdlu l-fruntieri tal-Ewropa fis-seklu 21, mingħajr proċedura demokratika kif jixraq. L-azzjonijiet tal-Federazzjoni Russa huma inkonsistenti mal-impenji u l-obbligi eżistenti tagħha, fosthom il-Karta tan-Nazzjonijiet Uniti, l-Att Finali ta' Helsinki tal-OSKE u l-Memorandum ta' Budapest. Il-peninsula tal-Krimea jeħtieġ tiġi riintegrata mal-istat tal-Ukrajna biex tirritorna l-istabilità fl-Ewropa. Il-COSAC titlob lill-Kunsill tal-Federazzjoni Russa tirtira d-deċiżjoni tagħha tal-1 ta' Marzu 2014, li tippermetti l-użu tal-forza kontra l-pajjiż ġar. Il-COSAC tenfasizza li fis-sitwazzjoni attwali huwa essenzjali li r-Russja tieħu passi reali biex tiddefendi l-fruntiera bejn ir-Russja u l-Ukrajna biex tipprevjeni l-fluss ta' terroristi u armi lejn l-Ukrajna. Il-COSAC tinsab kunfidenti li l-kwalità tal-elezzjonijiet Presidenzjali tipprovdi lill-President il-ġdid tal-Ukrajna bil-leġittimità li jistabbilixxi djalogu inklużiv maċ-ċittadini kollha u jaħdem sabiex jistabbilixxi l-għaqda tal-pajjiż filwaqt li jirrispetta d-diversità tas-soċjetà tal-Ukrajna; tistieden lill-UE taħdem aktar mill-qrib mal-President il-ġdid tal-Ukrajna u tappoġġja l-ħidma tiegħu favur id-deċentralizzazzjoni u r-riformi ekonomiċi kostituzzjonali u strutturali biex tkun żgurata stabilità politika u ekonomika fil-pajjiż. Barra minn hekk, COSAC tilqa' d-dikjarazzjonijiet min-naħa tal-Federazzjoni Russa li twiegħed rispett lejn ir-riżultat tal-elezzjonijiet; għaldaqstant tħeġġeġ lill-Federazzjoni Russa tikkoopera mal-President leġittimu ġdid, timpenja ruħha għal djalogu paċifiku u kostruttiv biex jitnaqqsu t-tensjonijiet u tirtira l-forzi armati mill-fruntiera mal-Ukrajna. Il-COSAC tistenna li l-kuntratti relatati mal-provvisti tal-gass mir-Russja lejn l-UE jiġu rispettati għalkollox. Wara l-kriżi fl-Ukrajna, il-COSAC tqis li l-effiċjenza u s-sigurtà tal-enerġija issa huma l-ikbar prijorità għall-UE. F'dan ir-rigward, il-COSAC tħeġġeġ lill-Kummissjoni u l-Istati Membri biex jesploraw modi għall-iffinanzjar ta' miżuri ta' effiċjenza enerġetika u biex titnaqqas id-domanda enerġetika, kif ukoll li jimpenjaw irwieħhom biex jiżviluppaw ulterjorment strateġija tas-sigurtà tal-enerġija tal-UE. COSAC tilqa' d-deċiżjoni li tiffirma l-Ftehimiet ta' Assoċjazzjoni mal-Ġeorgja u l-Moldova fis-27 ta' Ġunju 2014 u tistenna l-iffirmar konkurrenti tal-kapitoli li baqa' tal-Ftehim ta' Assoċjazzjoni mal-Ukrajna. COSAC tinnota r-rwol speċjali tal-parlamenti nazzjonali tal-UE u l-Parlament Ewropew fil-proċess ta' ratifika ta' dawn il-ftehimiet, u jistedinhom jibagħtu messaġġ qawwi ta' appoġġ lis-sħab tal-Lvant billi jiżguraw proċess ta' ratifika bla xkiel. Il-COSAC tirrimarka li l-leġittimità demokratika tal-Unjoni, bħala unjoni ta' ċittadini u ta' Stati Membri, hija integrata fil-proċess leġiżlattiv tal-UE, mill-Parlament Ewropew u l-Kunsill, fil-kuntest tal-proċess ta' kodeċiżjoni u tenfasizza r-rwol tal-kontrolli tas-sussidjarjetà mwettqa mill-Parlamenti nazzjonali; tenfasizza li l-leġittimità u r-responsabilità jeħtieġ jiġu żgurati fil-livell nazzjonali u tal-UE permezz tal-parlamenti nazzjonali u l-Parlament Ewropew; tfakkar il-prinċipju, stipulat fil-Konklużjonijiet tal-laqgħa tal-Kunsill Ewropew ta' Diċembru 2012 li matul il-proċess kollu, l-objettiv ġenerali jibqa' li jiġu żgurati l-leġittimità u r-responsabiltà demokratika fil-livell li fih jittieħdu u jiġu implimentati d-deċiżjonijiet. Il-COSAC tinnota li r-riċessjoni ekonomika u l-impatt tagħha, bħal livell għoli ta' qgħad, flimkien ma' tnaqqis fl-infiq soċjali u r-rigress fl-istandards tal-għajxien kellhom importanza kritika għat-tnaqqis fil-popolarità tal-UE. F'dan ir-rigward, COSAC hi tal-fehma li l-kredibilità demokratika tal-UE ffaċċat sfida fl-aħħar ħames snin, meta l-ħtieġa biex jiġu indirizzati b'ħeffa l-effetti tal-kriżi ekonomika u finanzjarja u biex jiġu kkoordinati l-politiki fiskali wasslu lill-gvernijiet jew formazzjonijiet tal-Kunsill, bħal pereżempju l-Grupp tal-Ewro, biex jiddelegaw il-kompetenzi lil-livell Ewropew, b'nuqqas parzjali ta' kontroll parlamentari. Barra minn hekk, il-COSAC tinnota b'dispjaċir li l-programmi ta' aġġustament makroekonomiku ma kinux ikkaratterizzati minn biżżejjed leġittimità u responsabilità demokratika, kif iddikjarat mill-maġġoranza l-kbira tal-parteċipanti fir-Rapport bi-annwali. Il-COSAC tenfasizza li fil-ġejjieni, istituzzjonijiet li huma verament responsabbli demokratikament għandhom ikunu involuti primarjament fit-tfassil u fl-implimentazzjoni ta' tali programmi biex tkun garantita t-trasparenza u s-sjieda politika. Il-COSAC ittenni r-rieda tal-Parlamenti nazzjonali li jipparteċipaw f'dibattitu pubbliku dwar l-arkitettura istituzzjonali Ewropea fil-kuntest tat-Trattati eżistenti. COSAC temmen ħafna li għandhom jiġu studjati modi ta' kif tista' tinkiseb demokratizzazzjoni tal-proċess tat-teħid tad-deċiżjonijiet mingħajr ma jitpoġġa f'dubju l-metodu komunitarju. F'dan ir-rigward, is-setgħat mogħtija lill-PE permezz tat-Trattati għandhom jiġu eżerċitati għalkollox u l-kooperazzjoni tiegħu mal-parlamenti nazzjonali għandha tiġi żviluppata ulterjorment. Il-COSAC tilqa' l-ftehim milħuq dwar ir-Regolament dwar l-istatut u l-iffinanzjar tal-partiti u l-fondazzjonijiet politiċi Ewropej. Ħames snin wara d-dħul fis-seħħ tat-Trattat ta' Liżbona u l-ħatra konsegwenti tal-President tal-Kunsill Ewropew u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà, il-COSAC tifraħ lis-Sur Herman Van Rompuy u Lady Catherine Ashton. Il-COSAC tesprimi t-tama li l-kooperazzjoni bejn il-Kunsill Ewropew u s-SEAE u l-Parlamenti tal-UE ikomplu bla ebda xkiel u jiġu sfruttati u żviluppati aktar, kemm bilateralment kif ukoll fil-kuntest ta' kooperazzjoni interparlamentari. Il-COSAC, filwaqt li tqis il-fenomenu mifrux ta' nuqqas ta' fiduċja taċ-ċittadini lejn l-istituzzjonijiet Ewropej, tappoġġja bil-qawwi l-parteċipazzjoni demokratika taċ-ċittadini tal-UE fil-proċedura leġiżlattiva permezz tal-Inizjattiva taċ-Ċittadini Ewropej u tinkoraġġixxi involviment aktar attiv tal-PE fis-segwitu tagħha. COSAC tinsab konvinta li l-istituzzjonijiet tal-UE jeħtiġilhom jaħdmu flimkien kostruttivament biex iqisu r-riżultat tal-elezzjoni u l-messaġġ taċ-ċittadini Ewropej meta jaħtru lill-kapijiet tal-korpi istituzzjonali prinċipali tagħhom, bħalma hu maħsub fil-TFUE. Il-COSAC tinnota li r-riċessjoni ekonomika profonda fiż-żona tal-euro u l-kriżi tad-dejn sovran tal-Ewropa poġġew id-dibattitu dwar id-dimensjoni soċjali tal-UEM fil-għoli tal-aġenda politika tal-UE. F'dan ir-rigward, il-COSAC tenfasizza l-ħtieġa ta' integrazzjoni orizzontali tad-dimensjoni soċjali fil-politiki tal-UE u fi ħdan il-qafas tas-semestru Ewropew. Il-COSAC tappoġġja wkoll id-djalogu soċjali u l-parteċipazzjoni attiva tas-sħab soċjali kompetenti fit-tfassil ta' politiki tal-UE aktar effettivi u mmirati. Il-COSAC tappella lill-Istituzzjonijiet Ewropej iwieġbu t-talba taċ-ċittadini għal protezzjoni kontra l-kompetizzjoni qawwija dinjija; il-COSAC tikkonsidra li l-armonizzazzjoni bi standards għolja ta' drittijiet soċjali u ambjentali, kif ukoll il-ġlieda kontra l-frodi fiskali, għandhom isiru prijorità tal-aġenda Ewropea. Il-COSAC tesprimi s-sodisfazzjon tagħha dwar l-ewwel sinjali ta' rkupru fl-ekonomija fl-UE tul l-2013, f'termini ta' produttività kif ukoll ta' kompetittività. Madankollu, tenfasizza li hu magħruf li t-tfittxija li għadha għaddejja għal politiċi ta' konsolidazzjoni fiskali żbilanċjati mhix effettiva u ttawwal bla bżonn il-kriżi ekonomika filwaqt li timpedixxi l-irkupru ta' prospetti ta' impjieg. L-għan ta' konsolidazzjoni fiskali fit-tul jeħtieġ li jkun ikkumplimentat b'miżuri biex tiżdied id-domanda u tingħata spinta lit-tkabbir. Il-COSAC tinnota bi tħassib kbir li l-kundizzjonijiet tas-suq tax-xogħol komplew jaggravaw tul l-2013, u tenfasizza l-livell għoli bla preċedent ta' qgħad fost iż-żgħażagħ f'ħafna pajjiżi tal-UE, il-persistenza tal-qgħad li kulma jmur qiegħda tiżdied u d-deterjorament fil-kwalità tal-impjieg (pereżempju l-impjieg temporanju involontarju u part-time, il-faqar fost il-ħaddiema, ix-xogħol informali u l-polarizzazzjoni tal-impjiegi u tas-salarji); għaldaqstant tiddeplora l-fatt li s'issa, l-kapaċità tal-UE li tindirizza n-nuqqasijiet u d-disparitajiet fis-swieq tax-xogħol biex il-problemi jiġu riżolti b'mod effettiv kienet limitata. Il-COSAC tilqa' l-inizjattivi ewlenin tal-UE biex tindirizza l-qgħad fost iż-żgħażagħ (Pakkett dwar l-Impjiegi taż-Żgħażagħ, Garanzija għaż-Żgħażagħ, Inizjattiva favur l-Impjieg taż-Żgħażagħ u tħeġġeġ lill-Kummissjoni Ewropea tkompli żżid l-isforzi biex jinħolqu aktar u aqwa opportunitajiet għaż-żgħażagħ tal-Ewropa, filwaqt li jitqiesu l-partikularitajiet fl-implimentazzjoni tal-inizjattivi tagħha, bħall-każ ta' żoni rurali fqar. Rigward l-implimentazzjoni effettiva tal-Garanzija għaż-Żgħażagħ, il-COSAC tqis li l-involviment tal-livelli governattivi kollha u kooperazzjoni regolari u strutturata mal-partijiet konċernati (pereżempju s-servizzi ta' impjieg pubbliku u privat, l-intrapriżi, l-għaqdiet tal-ħaddiema, l-organizzazzjonijiet taż-żgħażagħ) huma meħtieġa, l-artikulazzjoni xierqa bejn is-sistema ta' appoġġ nazzjonali għall-impjegar taż-żgħażagħ u l-'Garanzija Ewropea għaż-Żgħażagħ'. Il-COSAC tħeġġeġ l-involviment attiv tal-Parlamenti tal-UE fl-isforzi għall-indirizzar tal-qgħad fost iż-żgħażagħ billi jikkontribwixxu fid-denominazzjoni tal-Pjan ta' Implimentazzjoni tal-Garanzija għaż-Żgħażagħ u jiskrutinizzaw l-implimentazzjoni tagħha. F'dan ir-rigward, tħeġġeġ lill-Parlamenti jinvolvu rwieħhom fi djalogu interparlamentari mhux biss bejniethom, iżda anke bejnhom u bejn l-istituzzjonijiet Ewropej. Il-COSAC tilqa' l-adozzjoni tal-Pjan ta' Ħidma tal-Unjoni Ewropea għaż-Żgħażagħ għall-2014-2015 mill-Kunsill tal-Edukazzjoni; hi tal-fehma li t-tfassil tal-politiki għandu jqis il-kundizzjonijiet u l-ħtiġijiet taż-żgħażagħ. Għal dan l-għan, tinkoraġġixxi t-titjib ta' kooperazzjoni strutturata f'diversi setturi fil-politika taż-żgħażagħ, aktar evoluzzjoni tad-djalogu soċjali u aktar parteċipazzjoni attiva taż-żgħażagħ favur l-iżvilupp u l-implimentazzjoni tal-politiki li jolqtuhom. COSAC tenfasizza l-importanza li jiġi żgurat li l-politika taż-żgħażagħ tiġi integrata fis-Semestru Ewropew u fl-Istrateġija Ewropa 2020. Il-COSAC tagħraf is-sinifikat tal-intraprenditorjat għall-ekonomija tal-UE, b'mod partikolari l-intrapriżi żgħar u ta' daqs medju (SMEs) bħala sors ta' tkabbir ekonomiku u ħolqien ta' impjiegi. F'dan ir-rigward, tinkoraġġixxi l-promozzjoni ta' politiki li jiffaċilitaw il-bidu ta' negozji ġodda, speċjalment f'teknoloġiji emerġenti u modernissmi u intraprendituri żgħażagħ fl-aċċess għall-finanzi u servizzi ta' sostenn u tappoġġja ħafna l-iżvilupp ta' edukazzjoni u kultura intraprenditorjali (pereżempju permezz ta' apprendistati, programmi ta' skambju, servizzi ta' informazzjoni u ta' appoġġ) biex tiġi faċilitata l-integrazzjoni effettiva taż-żgħażagħ fis-suq tax-xogħol. Il-COSAC tiġbed l-attenzjoni dwar it-tendenza inkwetanti ta' rata ta' qgħad għolja fost adulti żgħażagħ ta' bejn 25 u 34 sena. Il-COSAC tirrikonoxxi li l-adulti żgħażagħ għandhom jibbenefikaw minn programmi tas-suq tax-xogħol għaż-żgħażagħ jew inkella taħriġ mill-ġdid biex itejbu l-ħiliet u l-prospetti ta' impjieg tagħhom. Għaldaqstant titlob lill-Kummissjoni tieħu inizjattivi konkreti u imminenti biex tiffaċilita dan it-tip ta' azzjonijiet u tintroduċi miżuri speċifiċi għall-persuni ta' din l-età. Fis-segwitu għall-ħidma tal-Forum tan-Nisa li sar waqt il-Presidenza Litwana, il-COSAC tinnota bi tħassib kbir li l-politiki ta' awsterità li jindirizzaw il-kriżi finanzjarja qed jirriżultaw fi tnaqqis serju fis-servizzi soċjali u s-sigurtà tal-impjiegi. Il-COSAC tiġbed l-attenzjoni għall-fatt li l-impatt ta' tali politiki fuq l-indipendenza ekonomika tan-nisa, kif ukoll fuq il-kundizzjonijiet tax-xogħol u tal-għajxien tagħhom, qed jaffettwa b'mod negattiv il-bilanċ bejn ix-xogħol u l-ħajja tal-familja, filwaqt li jostakola, fl-istess waqt, l-opportunitajiet indaqs tagħhom fis-suq tax-xogħol. Il-COSAC tenfasizza li l-kriżi ekonomika u finanzjarja tal-preżent, li wasslet għal kriżi soċjali, m'għandhiex ixxekkel il-progress miksub fil-promozzjoni tal-ugwaljanza bejn is-sessi u s-saħħa u d-drittijiet riproduttivi. Il-COSAC tinnota li, għalkemm l-Istrateġija għall-ugwaljanza bejn l-irġiel u n-nisa 2010-2015 ġiet introdotta bħala l-istrument ewlieni li jappoġġja l-ugwaljanza bejn is-sessi fl-implimentazzjoni tal-istrateġija UE2020, is-sehem tal-piż li jinġarr min-nisa fil-fatt kompla jikber. Il-COSAC tiddeplora l-fatt li l-integrazzjoni ta' kwistjonijiet ta' ugwaljanza bejn is-sessi għandha profil insuffiċjenti jew noneżistenti fl-aġenda UE2020 u s-Semestru Ewropew; għalhekk, tqis meħtieġa li l-perspettiva tas-sessi tiġi inkorporata fit-tfassil tal-miri tal-UE2020, partikolarment dawk relatati mal-impjieg, ir-riċerka u l-iżvilupp, l-enerġija, l-edukazzjoni u l-faqar u li din issir realtà.
Extracted from C_036_2015.html